OnePlus 15 får Qualcomms nye superchip ombord

Det vil næppe komme som en helt store overraskelse for dem, der kender OnePlus: Når firmaet slipper et nyt flagskib løs, sidder der altid den nyeste og hurtigste Qualcomm-chip under motorhjelmen. Og den nye OnePlus 15 bliver ingen undtagelse.

OnePlus har netop løftet lidt af sløret for modellen, der som en af de første smartphones i verden får Snapdragon 8 Elite Gen 5 – Qualcomms absolutte topmodel, hvor både CPU, GPU og AI-muskler er skruet op til 11. Det betyder, at du som bruger kan forvente lynhurtige reaktioner, mere stabile gaming-sessioner og endnu mere intelligente kamerafunktioner.

”I over ti år har OnePlus og Qualcomm Technologies samarbejdet tæt for at redefinere, hvad en flagskibs-smartphone kan levere. Med Snapdragon 8 Elite Gen 5 som kerne, viderefører OnePlus 15 den arv.  Den leverer den hastighed, intelligens og effektivitet, som brugerne forventer i dag og i fremtiden,” siger OnePlus-stifter Pete Lau.

Mere end bare fart

Sammen med OxygenOS og en effektiv køleløsning er ambitionen at holde ydelsen helt i top, også når du presser mobilen til det yderste.

Men OnePlus 15 handler ikke kun om rå kræfter. Den bliver også første model med selskabets egen DetailMax Engine – en billedmotor, der ved hjælp af avancerede algoritmer skal give endnu skarpere fotos med mere naturlige farver. OnePlus har, som vi har skrevet tidligere, droppet samarbejdet med Hasselblad – og netop DetailMax Engine skal være erstatningen.

For forbrugerne betyder det, at OnePlus holder fast i sin velkendte opskrift: en flagskibsmodel med det bedste fra Qualcomm, pakket ind i software, der udnytter kræfterne maksimalt.

Flere detaljer om OnePlus 15 – herunder pris og lanceringsdato – ventes i de kommende uger.

OnePlus 15 får Qualcomms nye superchip ombord