OnePlus 15 lander i Danmark den 13. november

Julen kommer tidligt for OnePlus-fans. Kineserne er nemlig tidligt ude i år med lancering af flagskibet OnePlus 15 allerede den 13. november. I de senere år har selskabet først bragt sine flagskibe til europa i starten af januar. Telefonen blev præsenteret i Kina tidligere på ugen.

OnePlus 15 er blandt de første mobiler i verden med Qualcomms nye Snapdragon 8 Elite Gen 5, der lover massiv ydelsesforbedring og lavere strømforbrug. Sammen med 16 GB LPDDR5X Ultra+ RAM på 10.667 Mbps får man ifølge OnePlus en telefon, der reagerer hurtigere end et irritabelt tryk på afbryderen.

I Kina er telefonen lanceret med et brutalt stort batteri på hele 7.300 mAh, men om det er den samme udgave, der kommer til Danmark, melder pressemeddelelsen ikke noget om.

OnePlus 15 i Sand Storm-varianten.

Kamera med sans for detaljer

OnePlus 15 bliver også det første OnePlus-flagskib i årevis uden Hasselblad-kamera ombord. I stedet har kineserne udstyret telefonen med den nye DetailMax Engine, der er OnePlus’ svar på professionel billedbehandling i lommeformat. Systemet kombinerer flere billeder på én gang og leverer et 26 megapixel-foto der lover markant bedre tekstur og dybde.

Den opdaterede Clear Burst-funktion tager 10 billeder i sekundet – næsten dobbelt så hurtigt som forgængeren – og bruger anti-blur og dobbelt eksponering til at fryse bevægelse skarpt. Selv aftenbilleder bliver forbedret med Clear Night Engine, der reducerer støj og giver et mere naturligt lys.

Ovenpå hardwaren ligger OxygenOS 16, der i år tager et skridt ind i AI-æraen. Her finder du blandt andet intelligente sprogværktøjer, smartere billedbehandling og tæt integration med Googles Gemini-assistent – nu koblet sammen med OnePlus’ eget “Mind Space”-system, der fungerer som en digital hukommelse.

Infinity Black, Sand Storm og Ultra Violet.

OnePlus 15 lanceres i tre varianter, der hver har deres egen karakter:

Infinite Black – mat glas, minimalistisk og modstandsdygtig mod fingeraftryk.

Sand Storm – glasfiberbagside og MAO-ramme, 1,3 gange hårdere end titanium.

Ultra Violet – farveskiftende finish, der glimter mellem violet og safirblå.

De danske priser er endnu ikke offentliggjort, men OnePlus fortæller, at man i perioden 13. november til og med 1. december hos Proshop og 3DK kan få et gratis OnePlus Watch 2 Nordic Blue Edition (værdi 2.899 kroner) med i købet, når man køber en OnePlus 15.

Derudover tilbyder Proshop en ekseptionel god introduktionspris til de første, der køber OnePlus 15 (512 GB) i samme periode.

OnePlus 15 lander i Danmark den 13. november