OnePlus 15 beskyldes for overophedning

OnePlus 15 er et monster. En Android-raket med alt på max. Men nu beskylder flere medier telefonen for at blive så varm under belastning, at den direkte lukker ned for funktioner – og i nogle tilfælde crasher helt. OnePlus svarer på beskyldningerne ved, groft sagt, at hævde, at den bruges forkert.

Det er blandt andet YouTube-kanalen Max Tech, der har udsat OnePlus 15 for den brutale stresstest 3DMark Wild Life Extreme. Og her gik det galt – hurtigt. Efter få minutters test ramte telefonen temperaturer på over 50 grader, hvorefter benchmark-appen smed et advarselsvindue: “Device too hot.” Kort efter lukkede testen ned.

Og varmeproblemet stopper ikke der. Ifølge Max Tech blev flere funktioner midlertidigt slået fra, blandt andet lommelygte og muligheden for at dele internet via hotspot, indtil mobilen kølede ned igen. Det på trods af OnePlus’ markedsføring af en “dobbelt så effektiv” vapor chamber-køling.

Skyldes Snapdragon-chippen?

Kernen i problemet ser ud til at være Qualcomms Snapdragon 8 Elite Gen 5 – en ekstremt kraftfuld, men også ekstremt strømslugende chip. Ifølge tidligere analyser trækker den markant flere watt end Apples A19-chip for at holde trit i benchmarks.

Når chippen presses hårdt, går den tilsyneladende over sin termiske grænse, før kølesystemet kan følge med. I så fald kan vi måske se flere telefoner med problemet i den kommende tid.

Android Headlines har kommunikeret med OnePlus om problemet, og her understreger deres repræsentant, at disse stresstests er langt mere krævende end almindelig brug – og end de fleste populære mobilspil. Svaret lyder, at telefonen holder sig inden for normale temperaturgrænser ved hverdagens opgaver. De forklarer benchmark-nedlukningerne med, at processoren når sin termiske grænse hurtigere, når den udsættes for en “all-out workload”.

Med andre ord; Telefonen bruges forkert.

Vi har selv udsat OnePlus 15 for den famøse Wild Life Extreme Stress Test, da vi testede telefonen, uden at løbe ind i problemer. I forbindelse med denne nyhed gav vi den tur mere, endda mens den ladede batteriet op via SuperVooc – noget der øger varmeudviklingen ekstra – men heller ikke her oplevede vi nedlukninger eller advarsler.

Vi udsætter OnePlus 15 for den brutale stresstest 3DMark Wild Life Extreme (foto: iNPUT).

Bevares, telefonen blev varm – med temperaturer op til 46 grader under testen. Men ikke så varm, at man ikke kunne holde den i hånden. Og vi kunne altså heller ikke fremprovokere advarsler eller nedlukninger.

Herunder et skærmbillede fra Wild Life Extreme Stress Test efter vi havde kørt testen hertil morgen.

OnePlus 15 beskyldes for overophedning