OnePlus 15 er officiel – kæmpe batteri, vilde hastigheder

OnePlus har netop lanceret sit nye flagskib OnePlus 15 i Kina.. Telefonen byder på rå ydelse, lynhurtig opladning og et gigantisk batteri, men også et par overraskende kompromiser, der får fans til at spærre øjnene op.

Mens mange topmobiler stadig ligger omkring 5.000 mAh, tager OnePlus 15 et kæmpe spring med et 7.300 mAh batteri. Det lover markant længere driftstid, især for dem, der bruger telefonen til gaming eller streaming.

Opladningen matcher ambitionsniveauet – 120 watt med kabel og 50 watt trådløst, så du på få minutter kan tanke timevis af brug. Dog er det ikke sikkert, at de europæiske udgaver får samme batteri. OnePlus har før skåret ned på kapaciteten i vestlige modeller, så danske forbrugere må afvente den endelige specifikation.

I Kina kommer telefonen i tre forskellige farver.

Kraft og køling – men lavere skærmopløsning

Under motorhjelmen sidder Qualcomms nye Snapdragon 8 Elite Gen 5, flankeret af OnePlus’ egen “Glacier VC”-køling, der skal holde ydelsen stabil under tung belastning.

Skærmen er en 6,78-tommer OLED med 165 Hz opdateringsfrekvens – blandt de hurtigste på markedet – men der er en hage: opløsningen er nedgraderet fra QHD+ til 1,5K. Ifølge OnePlus er det nødvendigt for at nå de ekstreme 165 Hz, men forbrugere, der går op i detaljeskarphed, kan se det som et tilbageskridt.

Farvel til Hasselblad – goddag til OPPO

Et af de mest markante skift er, at Hasselblad-navnet er væk. Partnerskabet, der bragte svensk farvemagi til OnePlus’ kameraer, er ophørt, og i stedet bruger telefonen OPPO’s Lumo Imaging Engine, som forventes at få nyt navn globalt.

Kamerasættet består fortsat af tre 50-megapixel sensorer – hovedkamera, ultravidvinkel og en 3,5x periskop-zoom. Men rygter peger på, at sensorerne faktisk er mindre end i sidste års OnePlus 13, hvilket kan påvirke billedkvaliteten. Her skal softwaren og den nye processor trække læsset.

OnePlus 15 ligner på papiret et af årets mest interessante Android-flagskibe – med kæmpe batteri, ekstrem ydelse og solid byggekvalitet. Men den globale version kan få lavere specifikationer, og det er endnu uklart, om Danmark får den store batteriudgave.

Det er også uvist hvornår OnePlus 15 når frem til Europa. Rygterne hævder tidligere lancering end forrige år – måske allerede inden for den næste måned, så OnePlus kan nå julesalget og distancere sig fra Samsungs typiske januar-lancering.

OnePlus 15 er officiel – kæmpe batteri, vilde hastigheder