TEST: OnePlus 15

Går du rundt og leder efter en Android-telefon med komponenter fra øverste hylde og en ydelse, der kan sætte benchmark-programmerne på overarbejde? Så behøver du ikke lede længere. OnePlus 15 er modellen, du skal vælge. Samtidig har den en lækkert design, en fremragende skærm og et kolossalt batteri, der kan stå på mål for ydelsen. Men der er også et par kompromiser, du må leve med.

Man kan næsten gå så langt som til at sige, at den nye flagskibsmodel er en typisk OnePlus-telefon fra tiden inden Hasselblad-samarbejdet. Det er en kraftkarl af en anden verden, med knitrende nye teknologier, men med et kamera, der ikke helt lever op til konkurrenternes …

Pakket ind som en iPhone?

Lad os bare sige det uden omsvøb; den nye OnePlus 15 ligner en iPhone. Hvis man ser den forfra med slukket skærm eller fra siden, er det stort set umuligt at se forskel. De kurvede hjørner, de afrundede bløde kanter – ja, den er nærmest identisk med Apples populære telefon. Kun bagsidens kamerahus er et tydeligt tegn på, at telefonen ikke er udtænkt i Cupertino.

OnePlus 15 (tv) og iPhone 17 Pro.

I min optik er det bestemt ikke nogen kritik. Jeg synes at iPhone-designet fungerer og jeg synes, at OnePlus her rammer et snit, der giver telefonen et både ekslusivt og robust udseende. Sådan føles den også, når man får den i hånden. Den føles på ingen måde tarvelig; rammen er af titanium og der er ingen knagen eller mislyde, når man klemmer på den. Bare det, der føles som ét stykke holdbar mobiltelefon.

OnePlus har arbejdet sig hen imod dette design med OnePlus Nord 4 og 5, men her rammer de bolden helt rent. Selv telefonens tre knapper udstråler samme autoritet. Jeg er i den grad fan.

Skærm og muskler

Begejstringen fortsætter, når telefonen tændes. Den 6,78-tommer store OLED-skærm tager imod med åbne arme. Den har godt nok ikke verdens højeste opløsning – den er på 1,5K (2772 x 1272 pixel, 450 dpi) – men det har en årsag. Skærmen har nemlig en opdateringsfrekvens på hele 165 Hz. Den kan altså opdateres 165 gange i sekundet. Det er helt tosset – og den kan da også kun presses helt derop af avancerede spil. Til hverdag topper den på 120 Hz, som også er hurtigt, men ved at være standard. Selv iPhone 17’erne er langt om længe kommet med på vognen.

Skærmen leverer en fin lysstyrke på op til omkring 1.800 nits, hvilket gør den brugebar udendørs. Farvegengivelsen er sprød og mættet uden at virke kunstig. I praksis opleves skærmen som en sand topklasse-oplevelse, særligt når man streamer HDR-indhold, hvor kontrasten mellem lys og mørke står som skåret i glas. Den næsten kantløse konstruktion bidrager desuden til et elegant, premium-agtigt udtryk.

Hjertet i telefonen er den spritnye Snapdragon 8 Elite Gen 5, som har debut i OnePlus 15. Det nye chipsæt understøttes af lynhurtig LPDDR5X hukommelse, der i 16GB-udgaven af telefonen har en hastighed på 10.667Mbps. Helt som forventet slog det igennem, da telefonen blev udsat for vores sædvanlige benchmarkprogrammer, Geekbench 6 og 3DMark Wildlife Extreme. Herunder sammenlignet med forgængeren og den seneste topmodel fra Apple.

Geekbench 6 | Single-Core | Multi-Core | GPU Score | 3DMark
OnePlus 15 | 3.603 | 10.784 | 24.246 | 6.755
OnePlus 13 | 2.767 | 8.902 | 17.989 | 6.697
Apple iPhone 17 Pro | 3.669 | 9.817 | 45.651 | 5.237
| | | |

Det vildeste batteri

OnePlus har formået at mase et batteri på hele 7.300 mAh ind i 15’eren. Til sammenligning har den seneste iPhone 17 (ikke Pro) “kun” 3.692 mAh. Batteriet i OnePlus 15 har altså knapt dobbelt kapacitet. Det er voldsomt – og batterilevetiden rækker da også snildt til to dages traditionelt brug. Bruges den kun en smule, kan den nærmest ligge hen i en uge.

Vi satte den til at afspille Youtube-videoer i fuldskærm med fuldt blus på lysstyrken i to timer og her bruger den sammme mængde strøm som iPhone 17 Pro. Forgængeren er også taget med til sammmenligning.

Model | Kapacitet | 30 min. | 1 time | 1,5 timer | 2 timer
OnePlus 15 | 7.300 mAh | 100 % | 98 % | 97 % | 95 %
OnePlus 13 | 6.000 mAh | 100 % | 99 % | 96 % | 93 %
Apple iPhone 17 Pro | 3.988 mAh | 100 % | 100 % | 97 % | 95 %

Men fordelen ved OnePlus 15 er ikke kun, at den har et batteri med kolossal kapacitet. Det er også, at batteriet kan lades op igen på ingen tid. Det tager blot 40 minutter at fylde det 7.300 mAh store batteri fra 0-100 procent.

Det er et imponerende tal, der må forbløffe enhver iPhone-bruger, og jeg begriber simpelthen ikke, hvorfor ingen af de andre telefonproducenter har kopieret OnePlus’ løsning. I flere år har OnePlus nemlig brugt to battericeller i telefonerne og de to celler oplades simultant, og altså væsentlig hurtigere end konkurrenterne. Et kvarter i opladeren giver batteriet 50%.

Nu skal det dog lige nævnes, at den høje ladehastighed udelukkende kan opnås, hvis både lader og kabel er fra OnePlus eget økosystem. Træerne vokser ikke ind i himlen.

OnePlus 15 kan også oplades trådløst – men naturligvis ikke i samme tempo. Igen forkæles man, hvis man holder sig inden for OnePlus-haven; med en Airvooc-oplader kan den lades med 50W trådløst. Det er meget fornemt.

En ting, der trækker fra, er dog den totale mangel på understøttelse af den nye Qi2 standard med magneter – som Apples MagSafe. For alle der ikke har en Airvooc-oplader må nøjes med den ældre Qi-teknologi, hvilket betyder langsommere opladning og mindre stabil forbindelse. OnePlus forsøger at bøde på det med magnetiske covers, men det gør ikke telefonen “Qi2-Ready”, som vi ser hos Samsung og Googles nyeste topmodeller.

Kameraet er lige ved og næsten …

Når vi tager OnePlus 15 i hænderne og begynder at fotografere, er én af de mest umiddelbare styrker, at hovedkameraet leverer markant bedre billeddetaljer i forhold til tidligere modeller. I praksis betyder det, at når vi zoomer ind på fotos taget i godt lys, så fremstår strukturer og teksturer – som eksempelvis murværk, blade eller detaljer i tøjet – mere tydeligt, og det gør billedet mere “skarpt” og fængende.

Selfiekameraet; iNPUTs udsendte sammen med OnePlus udsendte (tv).

Derudover oplever vi, at farvegengivelsen er ganske solid – ikke helt neutral, men tilpas “livlig” med farver der popper lidt ekstra. Hudtoner og grønt i naturen fremstår med god kontrast, og i travle gadebilleder får farverne den nødvendige karakter uden at virke flade. Også ultrawide og telefoto virker her rimelige.

Skudt med OnePlus 15 (venstre) og iPhone 17 Pro (højre).

Selvom OnePlus 15’s kamera har mange plusser, er der nogle indlysende kompromiser. Sensoren er faktisk blevet en anelse mindre, end den var i 13’eren, ligesom blænden er nedgraderet til f/1.8. Den lukker altså mindre lys ind. Det mærkes, når vi fotograferer i svagere lys eller ved indendørs omgivelser med blandet belysning. Billedet begynder at miste noget af sin tidligere glans: støjniveauet stiger, og selvom OIS hjælper, er der ikke samme “selvsikkerhed” som de absolut bedste kameraer på markedet.

Når mørket falder på, begynder problemerne at vise sig. Begge fotos er taget med OnePlus 15.

Hvis du stiller krav om et kamera, der fungerer konsekvent godt i gode lysforhold, tilbyder den rigtig meget: hurtig autofokus, skarpe detaljer og fleksibilitet. Men hvis du er ekstremt billedbevidst og kræver absolut bedste ydelse – især til natfotografi, stor tele eller professionel billedbehandling – så er der stadig bedre valg at finde.

Kort sagt er kameraet meget godt, med visse kompromiser: det leverer til dagligt brug og rejsebrug, men er ikke på niveau med de topkameraer, som nogle modeller fra Samsung eller Apple tilbyder. Hvis du kan leve med det, får du en stærk helhedsløsning. Hvis ikke – og billedkvalitet er det primære for dig – så bør du overveje lidt ekstra.

iNPUT mener …

OnePlus 15 er et af de mest kompromisløse Android-flagskibe, vi har haft i hænderne i år. Den kombinerer rå kraft, ekstrem batteritid og lynhurtig opladning på et niveau, som ingen andre producenter helt matcher lige nu. Designet er elegant og solidt – ja, næsten Apple-agtigt – men uden at føles som en kopi. Skærmen er blandt de bedste i klassen, både hvad angår lysstyrke og flydende ydelse, og ydelsen fra Snapdragon 8 Elite Gen 5 er intet mindre end vanvittig. Det her er en telefon, der føles uforlignelig hurtig i alt, hvad den foretager sig.

OnePlus 15 tager også vandtæthed til et nyt niveau. Hvor de fleste smartphones nøjes med én IP-certificering – typisk IP68 – kan OnePlus 15 prale af hele fire: IP66, IP68, IP69 og IP69K. Det betyder i praksis, at den ikke blot kan tåle at blive sænket to meter under vand i en halv time, men også kan modstå kraftige vandstråler fra alle vinkler – endda ved temperaturer op til 80 grader celsius. Det er en sjældenhed i smartphone-verdenen

Men der er også kompromiser. Kameraet har fået et solidt løft, men det når stadig ikke helt op blandt de bedste. I svagt lys halter den efter – og manglen på Qi2-opladning føles som en mærkelig blind plet i en ellers hypermoderne telefon.

Alligevel står OnePlus 15 tilbage som en af årets mest helstøbte Android-oplevelser. Den er skabt til dem, der sætter pris på ydelse, batteri og opladningshastighed over alt andet. Hvis du kan leve med et “kun” godt kamera, så får du her en af de mest komplette smartphones på markedet lige nu – og den mest OnePlus-agtige OnePlus i mange år.

TEST: OnePlus 15