Nyt OnePlus-flagskib præsenteres 27. oktober

OnePlus gør klar til årets helt store lancering. Den 27. oktober afslører mærket officielt sin næste topmodel, OnePlus 15, sammen med den billigere OnePlus Ace 6 – og der er lagt i ovnen til et kraftværk af en telefon.

Ifølge OnePlus-præsident Louis Lee, der bekræfter datoen på kinesiske Weibo, bliver præsentationen afholdt i Kina, mens den internationale lancering – som altid – følger lidt senere. Til sammenligning kom OnePlus 13 på det kinesiske marked i oktober sidste år og landede globalt først i januar. Denne gang tyder rygterne dog på, at vi slipper billigere i ventetid.

Snapdragon 8 Elite Gen 5 og 165 Hz-skærm

OnePlus 15 bliver den første telefon med Qualcomms spritnye Snapdragon 8 Elite Gen 5-chip – en opgradering, der ifølge Geekbench-resultater giver omkring 20 procent bedre ydelse end forgængeren. Skærmen bliver en BOE X3 Oriental Display med 1,5K-opløsning og hele 165 Hz opdateringshastighed, hvilket cementerer OnePlus som en af de fremmeste skærmproducenter på markedet.

Reklame for OnePlus 15 og Ace 6 / 15R fra Weibo.

Sideløbende lanceres OnePlus Ace 6, der er målrettet et yngre og mere prisbevidst publikum. Den får efter sigende en 7.800 mAh-batteripakke med 120 watt hurtigopladning – og et friskere design med en aflang kameramodul i stedet for den runde “kameraø” fra forgængeren. Ace 6 forventes at lande uden for Kina som OnePlus 15R.

Hvad vi stadig mangler at vide

Der er endnu ingen officielle oplysninger om den danske lancering, men OnePlus har for vane at præsentere sine flagskibe globalt få måneder efter den kinesiske debut. Hvis mønsteret holder, kan OnePlus 15 meget vel ramme de danske butikshylder inden jul.

Én ting er sikker: OnePlus 15 bliver ikke en stille opgradering. Den sigter direkte mod tronen blandt årets Android-flagskibe – og med Snapdragon 8 Elite Gen 5 under hjelmen, er chancerne ret gode for, at den rammer plet.

Nyt OnePlus-flagskib præsenteres 27. oktober